Die Krieketwêreldbeker 1987 (Engels: 1987 Cricket World Cup; Hindi: 1987 क्रिकेट विश्व कप; Oerdoe: کرکٹ عالمی کپ 1987ء) het van 8 Oktober tot en met 8 November 1987 in Indië en Pakistan plaasgevind. Dit was die vierde krieketwêreldbeker in internasionale eendagkrieket (EDI) wat deur die Internasionale Krieketkonferensie (IKK) aangebied is en die eerste buite Engeland. Die Krieketwêreldbeker 1987 is deur die Indiese houermaatskappy Reliance Industries Beperk geborg en staan dus amptelik as die Reliancebeker 1987 bekend. Die toernooi se formaat van 1983 het onveranderd gebly behalwe vir die afname in die aantal boulbeurte van 60 tot 50, die huidige standaard vir alle EDI-wedstryde wat buite Engeland gespeel word, en agt nasionale krieketspanne het aan die toernooi deelgeneem, waartydens 27 wedstryde gespeel is. Die spanne is in twee groepe van vier spanne elk verdeel, waarvan elke span twee keer teen al die ander spanne van die groep gespeel het. Die boonste twee spanne van elke groep het hierna vir die halfeindrondte gekwalifiseer en die wenners van hierdie wedstryde het in die eindstryd ontmoet.